***Uz 50. sajam vina u Bedekovčini***

**POLA STOLJEĆA UPORNOSTI**

Priredio : Slavko Merkaš

REVIJA PLEMENITE KAPLJICE NA BAJERIMA, ZA KOJE SE JOŠ DAVNO NASTOJALO DA POSTANU OMILJENO IZLETIŠTE I ZAGREPČANA, TE, ODMAH POSLIJE NJE, PRIREDBA *IGRAJTE NAM MUŽIKAŠI* DVIJE SU ANTOLOGIJSKE MANIFESTACIJE U SKLOPU DRUŠTVENIH I GOSPODARSKIH DOGAĐANJA U HRVATSKOME ZAGORJU. OVOGODIŠNJA JUBILARNA SMOTRA JE 19. I 20. SVIBNJA.

Prošlo je, eto, već pola stoljeća od početka revije plemenite kapljice u Bedekovčini. Sajam vina na bajerima antologijska je manifestacija u sklopu društvenih i gospodarskih događanja u Hrvatskome zagorju, i uvelike je pridonijela usponu zagorskog vina na visoke pozicije gdje se ono nalazi sada. Jubilarna 50. manifestacija bit će **19. i 20 svibnja.**

Godine 1967. održan je prvi Sajam vina u zagorskome mjestu Bedekovčina. Entuzijasti Bedekovčine, koja je danas općinsko središte, te Ugostiteljsko-turističko poduzeće *Zagorje* iz Zaboka (UTP *Zagorje* Zabok) startali su s organizacijom Sajma. Atraktivna Bedekovačka jezera, sa sjajnim mogućnostima za rekreaciju kako na vodi tako i na čvrstome na sportskim terenima, inače nekih pedesetak kilometara udaljenima od već tada velikog središta Zagreba i s glavnim gradom Hrvatske povezana vlakom – što je davalo realnu nadu u dobar posjet, bila su poticaj u osmišljavanju razvoja turizma. Ustrojeno je Turističko društvo Bedekovčina, za prvog predsjednika je izabran **Dragutin Jakuš**. Utemeljen je i Turistički savez Općine Zabok koji su činila mjesta Zabok, Veliko Trgovišće, Bedekovčina, Sveti Križ Začretje i Krapinske Toplice. Za predsjednika je izabran **Dragutin Lončar**, a za tajnika – kako će se pokazati poslije, s obzirom na njegovu agilnost i domišljatost : legendarni ! – **Rudolf Ruda** **Ivančić.** Za direktora UTP *Zagorje* Zabok postavljen je **Ivan Končevski**.

Formiranjem Turističkog saveza Općine Zabok, izborom novog vodstva Turističkog društva Bedekovčina i novog direktora UTP Zagorje Zabok počinju prvi ozbiljni koraci u organizaciji turizma na Bedekovčanskim jezerima (kupljeni čamci, uređenje kupališta, poribljavanje jezera, uređenje okoliša jezera i samog mjesta Bedekovčina).

Značajan pomak u organizaciji Sajma vina ostvaren je nakon posjete delegacije u sastavu : Turističko društvo Bedekovčina, UTP Zagorje Zabok i Turistički savez Općine Zabok, 1974. godine austrijskoj pokrajini Burgenland i našim Gradišćanskim Hrvatima. Delegacija je imala priliku vidjeti najljepše podrume, vinograde, staje i stoku. Izmijenjena su iskustva u vinogradarstvu, podrumarstvu i organizaciji njihovog sajma vina.

I tako je 1975. Sajam vina u Bedekovčini organiziran na temeljima novostečenih iskustava pokrajine Burgenland. Sajam vina osuvremenjen je, a vina se prezentiraju uz bogatu gastronomsku ponudu.

Sagrađena je prikladna drvena klet da se u njoj izlože sva vina koja su prethodno prošla ocjenjivanje i koja je otkupilo UTP Zagorje Zabok. Povorka s kulturno-umjetničkim društvima i sa slikovitim konjskim zapregama iz Zaboka bi odlazila na Bedekovačka jezera na ceremonijal otvaranja.

Sajam je trajao tjedan dana. Izlagači su u tome tjednu imali stručna predavanja na temu vinogradarstva i vinarstva. Posljednjeg dana sajma organizirani su susret izlagača s članovima ocjenjivačke komisije te proglašenje najboljih vina i dodjela priznanja.

Tijekom održavanja Sajma vina različite bi manifestacije upotpunjavale program, sve kako bi se različite skupine posjetitelja, već prema afinitetima, privuklo na bajere (jezera), pa su tako priređivana razna sportska natjecanja, dani ribiča uz fiš, gađanje glinenih golubova, sastanak Vatrogasnog Saveza Zagorja, poslovni dani raznih poduzeća iz Zagorja itd.

Sajam vina u Bedekovčini tada je bilo jedino mjesto gdje su proizvođači vina Hrvatskog zagorja mogli na jednom mjestu izložiti svoje uzorke vina i natjecati se.

Nakon osamostaljenja Republike Hrvatske dolazi do snažnog zamaha u razvoju vinogradarstva, podizanja znanja u podrumarstvu. Uspostavljena je dobra suradnja sa savjetodavnom službom i Agronomskim fakultetom u Zagrebu te osobito njegovim Zavodom za vinogradarstvo i vinarstvo.

U Hrvatskoj gospodarskoj komori – Županijskoj komori Krapina oformljena je Strukovna grupacija proizvodnje i prerade grožđa i vina. Osnovano je i organizirano 27 udruga vinogradara i vinara na području Hrvatskog zagorja, i te su udruge okupljale 1.185 aktivnih članova. Punih dvadeset godina na zimskim radionicama uz stručne predavače na različite teme podizano je znanje u vinogradarstvu, vinarstvu i marketingu.

Prvi vinogradar u Hrvatskom zagorju koji je zasadio suvremeni vinograd velike površine (7,5 ha) – **Željko Petrovečki**, bio je pokretač daljnjeg razvoja i modernizacije vinogradarstva i vinarstva Hrvatskog zagorja.

Sajam vina Bedekovčina u polustoljetnom kontinuiranom održavanju imao je, što nije nelogično, svoje uspone i stagnacije. Nakon nekoliko godina stagnacije, 2007., a u povodu 40.-te godišnjice Sajma, manifestacija se projektno usavršava, modernizira te mijenja pristup i praksu prema modernim tržišnim zahtjevima, naglasak je na sinergiji svih turističkih resursa u promidžbi Hrvatskog zagorja.

Na 50. Sajmu i izložbi vina Bedekovčina 2017. naći će se vina zlatnih odličja zagorskih vinogradara dobivenih na svjetskim izložbama u širokom rasponu različito vinificiranih vina, od laganih mirisnih mješavina, sortne kapljice redovnih, kasnih do ledenih berbi. Izložena će biti i pjenušava vina. Krasna lepeza !

Svakako vrijedi spomenuti da će se na jubilarnom 50. Sajmu vina Bedekovčina 2017. sa svojim uzorcima pojaviti i **Mira Petrišić** iz Klanjca, koja na ovoj manifestaciji nastupa od početka.

„Sajam vina u Bedekovčini, jedan od najstarijih vinskih sajmova u Republici Hrvatskoj, ove će godine doživjeti svoje 50-to izdanje. Ponosni smo na činjenicu da je upravo Zagorje vinska regija najviše napredovala u posljednjih 25 godina, prije svega zahvaljujući vinogradarima koji se profesionalno bave proizvodnjom vina i naravno, našim udrugama koje su kroz edukaciju svojih članova došli do toga da danas pijemo najbolje svjetsko vino – ledenu berbu od Bodrena, da imamo najbolji pjenušac u Hrvatskoj kojeg je proizvela Vinarija Vuglec Breg. Razvijamo autohtone sorte, gdje prednjači klanječki Sokol, a izdali smo i monografiju o sortama vinove loze. Pozivamo sve ljubitelje vrhunske vinske kapljice da posjete Sajam vina u Bedekovčini !“ izjavio je gospodin Željko Kolar, župan Krapinsko-zagorske županije.